კრის ჯენერი

**კრის ჯენერი** (დ. 5 ნოემბერი, 1955) — ამერიკელი სატელევიზიო სახე, პროდიუსერი, ბიზნესლედი და მწერალი. ჯენერი მონაწილეობს სატელევიზიო რეალით-შოუში *Keeping Up With Kardashians* (2007 – დღემდე).

კრის ჯენერს ადვოკატ რობერტ კარდაშიანთან პირველი ქორწინებიდან ოთხი შვილი ჰყავს: კორტნი, კიმ, ქლოი და რობერტი. მეორე ქორწინებიდან ოლიმპიურ ჩემპიონ ბრიუს ჯენერისგან (ახლანდელი კეიტლინი) კრისს ორი შვილი ჰყავს: კენდალი და კაილი.

## ადრეული ცხოვრება 
კრის ჯენერი დაიბადა სან დიეგოში, კალიფორნიაში. იგი მერი ჯო შანონისა და ინჟინერ რობერტ ჰოსტონის პირველი შვილია. კრისს ჰოლანდიური, ინგლისური, ირლანდიური, გერმანული და შოტლანდიური წარმოშობის წინაპრები ჰყავს. როდესაც ჯენერი შვიდი წლის იყო, მისი მშობლები განქორწინდნენ, კრისი და მისი უმცროსი და, კარენი, დედასთან დარჩნენ, რომელიც რამდენიმე წლის შემდეგ ბიზნესმენ ჰარი შანონზე დაქორწინდა. 

მერის ხელახლა დაოჯახების შემდეგ, შანონის სამსახურის გამო, ოჯახი ოქსნარდში, კალიფორნიაში გადავიდა საცხოვრებლად. გადასვლიდან სამი თვის შემდეგ შანონმა  სამსახური მიატოვა და ოჯახი საცხოვრებლად სან-დიეგოში დაბრუნდა.  

კრის ჯენერმა 1973 წელს დაამთავრა კლერმონტის საშუალო სკოლა. იგი 1976 წელს მუშაობდა *American Airlines*- ში.

## კარიერა 
კრის ჯენერი ხელმძღვანელობს საკუთარ დაარსებულ კომპანიას *Jenner Communications*, რომელიც მდებარეობს ლოს ანჯელესში. მას შემდეგ, რაც Keeping Up With Kardashians- ში მისი ქალიშვილები:  კიმი, კორტნი, ქლოი, კენდალი და კაილი გამოჩნდნენ და პოპულარულობა მოიპოვეს, ის ასევე მონაწილეობს მათ ბიზნეს მენეჯმენტში.

ჯენერმა 2004 წელს გახსნა ბავშვთა ბუტიკი თავის უფროს ქალიშვილთან, კორტნისთან, ერთად. ბუტიკს ეწოდა "*Smooch*" და 2009 წელს დახურვამდე 6 წლის განმავლობაში პოპულარობით სარგებლობდა.

## მწერლის კარიერა 
კრის ჯენერის ავტობიოგრაფია *Kris Jenner... and All Things Kardashian* გამოიცა 2011 წლის ნოემბერში. მოგვიანებით კრისმა დაწერა წიგნი სახელწოდებით  *In the Kitchen with Kris: A Kollection of Kardashian-Jenner Family Favorites,* რომელიც გამოიცა 2014 წლის ოქტომბერში.

## სატელევიზიო კარიერა 
კრის ჰქონდა საკუთარი გადაცემა სახელად "***კრის***", რომელიც ორიენტირებული იყო პოპ-კულტურაზე. სერიალი *Fox*-ის ეთერში 2013 წლის 15 ივლისს გავიდა ექვსკვირიანი საცდელი ვადით, თუმცა შემდეგ აღარ გაგრძელებულა.

## ქორწინება 
კრის ჯენერის პირველი ქორწინება იყო ადვოკატ რობერტ კარდაშიანთან (რობერტ კარდაშიანი შემდეგ ცნობილი გახდა ო. ჯ. სიმფსონის საქმეში მონაწილეობით) 1978 წლის 8 ივნისს. მათ ოთხი შვილი ჰყავთ: ქალიშვილები კორტნი (დაიბადა 1979 წელს), კიმ (დაიბადა 1980 წელს), ქლოი (დაიბადა 1984 წელს) და ვაჟი რობი (დაიბადა 1987 წელს). ისინი განქორწინდნენ 1991 წლის მარტში, მაგრამ დარჩნენ ახლო მეგობრებად 2003 წლამდე,სანამ რობერტი საყლაპავის კიბომ იმსხვერპლა.

2012 წელს კრისმა აღიარა, რომ კარდაშიანთან ქორწინების დროს მას ჰქონდა ურთიერთობა ყოფილ ფეხბურთელთან ტოდ ვატერმენთან.

1991 წლის აპრილში, რობერტ კარდაშიანთან განქორწინების ერთი თვის თავზე, ჯენერი დაქორწინდა მეორე მეუღლეზე, პენსიაზე მყოფ ოლიმპიურ ჩემპიონზე ბრიუს ჯენერზე, რომელმაც 2015 წელს საჯაროდ გამოაცხადა, რომ ის არის ტრანსგენდერი ქალი, სახელად კეიტლინი. მათ ერთად ორი ქალიშვილი ჰყავთ: კენდალი (დაიბადა 1995 წ.) და კაილი (დაიბადა 1997 წ.).

ჯენერმა 2013 წელს განაცხადა, რომ განქორწინებას აპირებდა და 2014 წლის 22 სექტემბერს ეს ოფიციალურად მოითხოვა კიდეც. პროცესი დასრულდა 2015 წლის 23 მარტს, ექვსთვიანი სახელმწიფო სამართლებრივი საქმის შემდეგ.

ჯენერი კორი გამბლთან ურთიერთობაშია 2014 წლიდან.

## რესურსები ინტერნეტში
* 

## სქოლიო 
კატეგორია:დაბადებული 1955
კატეგორია:დაბადებული 5 ნოემბერი
კატეგორია:ამერიკელი ბიზნესმენები
კატეგორია:კარდაშიანების ოჯახი
კატეგორია:ცოცხალი ადამიანები